REGOLAMENT TAL-KUMMISSJONI (KE) Nru 1245/2007
ta’ l-24 ta’ Ottubru 2007
li jemenda l-Anness I tar-Regolament (KE) Nru 2075/2005, fir-rigward ta’ l-użu tal-likwidu pepsin għall-iskoperta tat-Trichinella fil-laħam
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 854/2004 tal-Parlament Ewropew u tal-Kunsill tad-29 ta’ April 2004 li jippreskrivi regoli speċifiċi għall-organizzazzjoni ta’ kontrolli uffiċjali fuq prodotti li joriġinaw mill-annimali maħsuba għall-konsum uman (1), u b'mod partikolari l-Artikolu 18(9) u (10) tiegħu,
Billi:
(1)
Ir-Regolament tal-Kummissjoni (KE) Nru 2075/2005 tal-5 ta’ Diċembru 2005 li jistipula regoli ta’ iġjene speċifiċi dwar kontrolli uffiċjali għat-Trichinella fil-laħam (2) jipprevedi għal metodi ta’ skoperta tat-Trichinella f'kampjuni ta’ karkassi. Il-metodu ta’ referenza stipulat fl-Anness I ta’ dak ir-Regolament jitlob li għall-iskoperta tal-larva Trichinella f'kampjuni tal-laħam, għandhom jiżdiedu 10 ± 0,2 g ta’ pepsin mal-kampjun.
(2)
Ġew ippubblikati rapporti (3) li jindikaw li t-trab tal-pepsin jista' joħloq reazzjonijiet allerġiċi f'ċerti individwi suxxettibbli.
(3)
Investigazzjonijiet imwettqa mil-Laboratorju ta’ Referenza Komunitarju għall-Parassiti indikaw li s-sensittività tal-metodu ta’ referenza għall-iskoperta għat-Trichinella ma tinbidilx meta l-likwidu pepsin jintuża skond l-ispeċifikazzjonijiet tal-manifattur minflok it-trab tal-pepsin. Alternattiva tali għandha għalhekk tingħata kemm għall-metodu ta’ referenza kif ukoll għall-metodu ekwivalenti ta’ l-iskoperta tat-Trichinella fil-laħam.
(4)
Ir-Regolament (KE) Nru 2075/2005 għandu għalhekk jiġi emendat skond dan.
(5)
Il-miżuri mogħtija f'dan ir-Regolament huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DAN IR-REGOLAMENT:
Artikolu 1
L-Anness I tar-Regolament (KE) Nru 2075/2005 qed jiġi emendat kif ġej:
(1)
Il-Kapitolu I qed jiġi emendat kif ġej:
(a)
Il-punt 1(p) jinbidel b'dan li ġej:
“(p)
Pepsin, saħħa: 1: 10 000 NF (US National Formulary) li jikkorrispondu għal 1: 12 500 BP (British Pharmacopoeia) u għal 2 000 FIP (Fédération internationale de pharmacie), jew likwidu pepsin stabilizzat b’minimu ta’ 660 unitajiet/ml tal-Farmakopea Ewropej”
(b)
Il-punt 3.I (b) jinbidel b'dan li ġej:
“(b)
10 ± 0,2 g ta’ pepsin jew 30 ± 0,5 ml ta’ likwidu pepsin huwa miżjud.”
(2)
Il-Kapitolu II jiġi emendat kif ġej:
(a)
Il-punt A. 1. (q) jinbidel b'dan li ġej:
“(q)
Pepsin, saħħa: 1: 10 000 NF (US National Formulary) li jikkorrispondu għal 1: 12 500 BP (British Pharmacopoeia) u għal 2 000 FIP (Fédération internationale de pharmacie), jew likwidu pepsin stabbilizzat b’minimu ta’ 660 unitajiet/ml tal-Farmakopea Ewropej”,
(b)
Il-punt A. 3. II. (a) (v) jinbidel b'dan li ġej:
“(v)
Fl-aħħarnett, 6 g ta’ pepsin jew 18 ml ta’ likwidu pepsin huwa miżjud. Din l-ordni trid tinżamm sabiex tkun evitata d-dekompożizzjoni tal-pepsin.”
(ċ)
Il-punt Ċ. 3. I. (h) jinbidel b’dan li ġej:
“(h)
Fl-aħħarnett, żid 7 g ta’ pepsin jew 21 ml ta’ likwidu pepsin. Din l-ordni trid tinżamm sabiex tkun evitata d-dekompożizzjoni tal-pepsin.”
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 24 ta’ Ottubru 2007.